Yesu ni àbhà kàlengbò' lo', ke wò waa lee' wò à lee Zesemane láà à gi, le é wɩɩ' àng nɛ̀ ye:
Kà yalá n gɔ̀n zé, ke án ló bhàiwoi. *
É nuu lóà, e *Piɛli ni *Zaki ni *Záàn-nù lee', le wó lo' à wɛì le.
Kɛ́ àng lóyèa kwɛi, le pai' kààn à zʋʋ bhà zìgo', le síka' daa' à gi,
le é wɩɩ' àng nɛ̀ ye:
N zowɛ́ɛ́' kpain-kɔ̀ɔ̀ suu' woii é, à nààlé' n gayèa le.
Kɛ́ kale kà tó zé.
Kao yizɛà, ke ká yììyáán kɛ̂ɛ n pé.
É ló nɛ́ ke wo' liélé, le é bhuola' sɛ́ɛ́ bhà, le é bhàiwo' Aatana zì, ke è tò' mɔɔ-wùn-a, bha yóo láà è nù dɔ e bhà dɔ́ɔ́n-á le.
E nuu à peà ye:
Éké, Bàbá, n nɛ, ile i kɔɔ- mɔɔ wúnnó páipái bhà le.
À kɛ̀ɛ̀ kwɛiyè láà à gi, yí yóo-kwèè' nuii láà, bhè dɔ gbáágbààa ke í à dɔ n bhà dɔ́ɔ́n-á.
Kɛ́ àle tó gi, è tó ile i zòàyè bhà le.
Òo tóà nle n pe bhà.
É bo' bhàiwoá kwɛi, le é sɛi', le é nu' mɛ̂ɛ yaka láà àng lià, le é àng ta' yi gi le.
É à pè- Piɛli nɛ̀ àle gi ye:
*Simon, i yi' zɛii à gá kwɛi láàa?
Yóó mɔɔ tóá yáán lɛ́ɛ́lɛ́ɛ́ do lefienɛ́á wà!
Án wɩɩ ká tó yáán, ke ká bhàiwo, ke kao nù daa *gɔɔ̀yóo gɔ̀n sóólé.
Atoosiwo Aatana zòàwùn kɛɛ-zòwɛ́ɛ́-le ké to bhaamɛ̀ɛ̀ gwílé, kɛ́ à kɛɛ sé' àa tó àng nɛ̀ le.
É gó dɛ́ɛ wo' àng maabhà, le é lo' bhài ke woi kɔɔ do láà à gi le.
É e pe sɛí' wo' láà, e àng ta dɛ́ɛ ke wo' yi gi, ke àng yánlà-kwìì tó' tó bháiibhàia yi nɛ̀, le à yoobɔ-kɔ̀ɔ̀ àa nuu àng yàànlé le.
É ló yakanàà wo' ke è sɛí ke è waa àng lià, le é wɩɩ' àng nɛ̀ ye:
Kale ka kaà yi' zɛii, le ká ka gisaaii la wà!
Kɛ́ ya mɔɔ tò!
Bha' án à pe' láà, àle ya bhɔ é.
Wóò nle *bhaamɛ̀ɛ̀ gbe n lénu wúnyóo kɛɛ-mɛ̀ɛ̀bò nɛ̀ tò!
À kɛ̀ɛ̀ kwɛiyè láà à gi, kà walá, ke kó ló.
Atoosiwo mɛ̂ɛ' é n lédɔii pɔɔn nɛ̀ láà, ya waa tó wo zé.
Yesu ké to' à pè kwɛi lià, le *Zuda' waa' bhi, ke *yíkpáá-mɛ̀ɛ̀bòà wunmɛ̀ɛ̀bò ni *Aatana-à tɔ́ng dɔ-mɛ̀ɛ̀bò ni *mɔaagbebò' mɛ̂ɛ' àng bɔ' láà, wo à wɛì yèèèle le.
Siàng-wɛ́ɛ́bò ni yílíbò ké nuu àng kɔlé.
Sée Yesu-à *kàleng buu-ni-wɛ́ɛ́-piilɛ láà àng do ke' nuu Zuda láà à gá le.
Kɛ́ àle' kɛɛii kwɛi, ke àle-mii' é nuu à lénuà à kún-mɛ̀ɛ̀bò nɛ̀ láà, ya woo sɛ́lɛ́ gie àng nɛ̀ fɔ́ɔ́lé ye:
e mɛ̂ɛ' à kpíníbhà mià láà, ke àle lɛ́ɛ.
Wò àle kún kpɛ́nlé, ke wò ló nà à gá le.
Zuda ni Yesu kún-mɛ̀ɛ̀bò láà wó waa' bhi, le é yɔn' à gi, le é wɩɩ' à nɛ̀ ye:
Kààmɔ!
É à pe' kwɛi, le é to' le é wi' à bhà, le é à kpíníbhà mi' le.
É àle kɛɛ' kwɛi, mɛ̂ɛbò láà àng leng ké to' sáabhi, le wó kɔɔ wi' Yesu tà, le wó à kun' le.
Wó nuu à kún-à kwɛi, le à wɛì-mɛ̀ɛ̀ do ke' ebhà siàng-wɛ́ɛ́ gbie' à gi, le é *yíkpáá-mɛ̀ɛ̀ kpáèà gùá-mii' nuu bhi láà à fele' à gá à wun bhà, le é à tólókwɛ́ do kaan' à bhà le.
É go' bhi, le Yesu' wɩɩ' e kún-mɛ̀ɛ̀bò láà àng nɛ̀ ye:
Mɛɛ kɛɛ le ká nuyèa n légɔ̀n nà siàng-wɛ́ɛ́ ni yílíbòa kwɛi ye mɛ̂ɛ' nu yàà mɛ̂ɛ gɔ̀n zaa bhà-mɛ̀ɛ̀ légɔ̀n le?
Sée lee' nuu kpɔɔà kɔi dolodolo, án nuu lóà *Aatana-kwìle, le an bhaamɛ̀ɛ̀ dɔɔ à wʋʋá, ke ká bhi le.
Mɛɛ kɛɛ tò le káó n kún tée poo àle gi le?
Kɛ́ ká n kún ye' woii ye wúnyóo kɛɛ-mɛ̀ɛ̀ nɛ̀ tenglé-le bhà é, àle- wúnbò' é bɛɛnzɛyèa n-wùn gi Aatana-à sɛ́ikwɛ́ gi láà àle gi-wùn kɛɛ-kɔ̀ɔ̀a le.
É àle pe' kwɛi, à wɛì-mɛ̀ɛ̀bò tó' káán' wo' à zì ké bhà, le wó daa' kai le.
Wó nuu lóà nà Yesu-á, zuànnɛ́ do' é dɔ' à wɛì láà, gbàà do-kini-dò' nuu dɔyèa à gbanlé le.
Wó à leng kun' à gi,
le é e kɔɔ go' à kɔɔn zì àng kwenglé, le é gie' bàlàa e kpáán-á le.
Wó nuu lóà nà Yesu-á *yíkpáá-mɛ̀ɛ̀ kpáè zué tée' gi, ke *yíkpáá-mɛ̀ɛ̀bòà wunmɛ̀ɛ̀bò ni *mɔaagbebò ni *Aatana-à tɔ́ng dɔ-mɛ̀ɛ̀bò tó ké ban-ii ké tà bhi.
Sée wó nuu lóà nà à gá kwɛi, ke *Piɛli ké dɔyèa àng wɛì, kɛ́ ke àa àng tayèa, ke e zíà dɔ́ɔ́nnɛ́ keá, le é lo' kwɛi flúúlé, le é sɔɔ' yíkpáá-mɛ̀ɛ̀ kpáè pé gbúnng gi, le é yala' gùábò pé pai bhà bhi, ke níní òo nù à kɛɛ le.
Yíkpáá-mɛ̀ɛ̀bòà wunmɛ̀ɛ̀bò ni wunmɛ̀ɛ̀ bhɛ́ibòà bànkétà kpáa' wó nuu à leeà *Sanedɛnɛ láà à gi-mɛ̀ɛ̀bò tó' bo' waaá bhi, le wó gbaan' sée guoà, ke wò nù Yesu zɛ à-mɛ̀ɛ̀ wʋʋ bhà le.
Kɛ́ mɛ̂ɛ' è tóà sée suu' kwɛi láà à gá, wòo nù àle-mɛ̀ɛ̀ ye.
Mɛ̂ɛ kpe ké nuu belebele naaà à bhà, kɛ́ àng ke wʋʋ àa nuu zin-à ké bhà.
Mɛnggoò' dɔ̀- gɛɛn bhà àle gi, le wó gbaan' séenɛ̀ kɛɛà bele tà, wo:
Kole kó à ye', ke e à peii ye:
ele ké *Aatana-kwìì' bhaamɛ̀ɛ̀bò' à dɔyèa wo kɔɔá é à wíà, le e à bhɛ́i ye' àa bhaamɛ̀ɛ̀ ke kɔɔ gbólóá, à dɔ yáángɛɛn yakaá le.
Kɛ́ à ye lefienɛ́ láà à-wùn gi, séebò wʋʋ àa nuu ké taà.
Ale kɛɛ le yíkpáá-mɛ̀ɛ̀ kpáè' dɔ' gɛɛn bhà bhaamɛ̀ɛ̀ tó zué bhi, le é Yesu bhàgilawo' ye:
Wó wún' peii i bhà é, yáá à ma' wo la è?
Mɛɛ kɛɛ le yáá à yoobɔ le?
Kɛ́ Yesu ké to' e tàsáná, yòo wɩ́ɩ́, le yíkpáá-mɛ̀ɛ̀ kpáè láà é à bhàgila dɛ́ɛ ke wo' ye:
Aatana' é mɛnó- à tɔ́ sɛ̀ pe láà la ò, í wɩɩ ye:
ile í à gbe *Klisi' wò à pe láà à gá la è?
Le Yesu' à yoobɔ' à gɔ̀n ye:
Iin, àle n gá le.
A-wùn gi, ká ka yáán tó bhi, *bhaamɛ̀ɛ̀ gbe do' é liangzɛii ka nɛ̀ é, ká à yeà, ke e yaa Aatana' é kpókpóá ke à mɔ̀ɔ̀kiá àa bhe láà à kɔɔ sɛ̀ gi.
È gò' àle gi, ka zí à ye ke woà, ke à sɛíyè' góii lɔngwɛ́ɛ́ gi, ke e nuii loo tà tɛ́nglà le.
Kɛ́ Yesu' àle pe' kwɛi, e dolo' yíkpáá-mɛ̀ɛ̀ kpáè láà à bhà vàinle do, le é to' le é e bubhà-gbàà pee' vɛ́ɛ̀ɛ̀le, le é wɩɩ' ye:
Tiàànle páipái' ká zé é, mɛ̂ɛàn é, é sɔ̂ɔnwò Aatana gɔ̀n-wʋ̀ʋ̀' à peyèa láà, na ka tóló ké àle gi loô wà!
È tò' kwɛi, ke ko bhàwùn- tuàn sée-mɛ̀ɛ̀' à kúnyè bhà àlei koo le?
Ka pe' à gi lɔ le?
Yíkpáá-mɛ̀ɛ̀ kpáè láà é bo' àle peá kwɛi, mɛnó páipái' lɩ́ɩ́ sie' wo' Yesu bhà do, le wó wɩɩ' wo:
A-lèè ké à bhà ke à zɛ' è wo le.
É tò- àle tà, le mɛnggoò' sɔɔ' biín suoà à bhà, le wò gbàà bhuo à wɛí, le wò à zɛ kɔɔ kpuá, ke wo à peii à nɛ̀ ziàn wo:
Í à zɛ do.
Wáa i maa' lɛ́ɛ?
Wó bo', le gielá-mɛ̀ɛ̀bò' lo' nà à gá, ke wo à tóló maaii le.
Ale' kɛɛii kwɛi tée' gi láà, ke *Piɛli ké gbúnng zué wia za.
Yíkpáá-mɛ̀ɛ̀ kpáèà gùá-nɔ̀ng do ke' waa' bhi,
le é Piɛli ye', ke e yaa pai bhà, le é à gaa' sɛ́iinlé, le é wɩɩ' à nɛ̀ ye:
I lekini ké nuu Yesu Nazalɛti-mii láà à wɛì wà!
Kɛ́ le Piɛli' kpei' à bhà ye:
Í wún' peii láà, máá à gànnu, sée máá à gi lefienɛ́ ma.
É à pe' kwɛi, le é wolo', le é lo' gbúnng láà à kpóló lé [le tɔgɔ́ɔn fɔ́ɔ́lé' to' le é wɩɩ' le].
Gùá-nɔ̀ng láà é Piɛli ye ke wo' dɔ̀ya, le é sɔɔ' à peà mɛ̂ɛ' wó nuu bhi láà àng nɛ̀ ye:
Án wɩɩ ma:
mɛ̂ɛbò láà àng do ke' mɛ̂ɛ é à gá maiá le.
Kɛ́ le Piɛli' zí kpei dɛ́ɛ ke wo' à bhà le.
Bhanɛ́ ke' gie', le mɛ̂ɛ' wó nuu bhi láà, àng leng' zí à pe ke wo' Piɛli nɛ̀ wo:
À gbègó-lèè àa bhe, mɛ̂ɛbò láà àngle ke' i gá maiá le.
Atoosiwo *Galilee-mii' i gá le.
Kɛ́ le Piɛli' sɔɔ' e kaiwoà ye:
Án ga lekinilèkini wo, ká mɛ̂ɛ' peii láà, máá à dɔn fɛ́sɛ́fɛ́sɛ́lé.
É à pe' kwɛi, le é to' le tɔgɔ́ɔn' wɩ́ɩ́ piilɛnàà wo', le Piɛli zʋʋ' zana' Yesu' wʋʋ' pe' à nɛ̀ poo à gá le.
Atoosiwo e wɩɩ' à nɛ̀ fɔ́ɔ́lé ye:
sánni tɔgɔ́ɔn- nù wɩ́ɩ́ gɛnyààn piilɛá, ke ya kpei e dɔn-wùn-a gɛnyààn yaka tóá.
Piɛli zʋʋ' zana' Yesu wʋʋ láà à gá kwɛi, le é to' le é daa' wosí gi le.